

**ระเบียบคณะกรรมการกองทุน**

**หลักประกันสุขภาพ**

**องค์การบริหารส่วนตำบลวัฒนานคร**

**เรื่อง การดำเนินงานและการบริหารจัดการกองทุน พ.ศ. 2558**

**ระเบียบคณะกรรมการกองทุนหลักประกันสุขภาพองค์การบริหารส่วนตำบลวัฒนานคร**

**เรื่อง การดำเนินงานและการบริหารจัดการกองทุน พ.ศ. 2558**

**.........................................................................................................**

โดยที่เป็นการสมควรเพื่อกำหนดแนวทางในการดำเนินงานและบริหารจัดการกองทุนหลักประกันสุขภาพองค์การบริหารส่วนตำบลวัฒนานคร ให้เกิดความเหมาะสมและมีประสิทธิภาพในการดำเนินงานยิ่งขึ้น

อาศัยอำนาจตามความในข้อ ๑1 (๒) แห่งประกาศคณะกรรมการหลักประกันสุขภาพแห่งชาติ เรื่อง การกำหนดหลักเกณฑ์ เพื่อสนับสนุนให้องค์การบริหารส่วนตำบลหรือองค์การบริหารส่วนตำบลดำเนินงานและบริหาร จัดการกองทุนหลักประกันสุขภาพในระดับท้องถิ่นหรือพื้นที่ พ.ศ. 2557 ประกอบกับมติที่ประชุมคณะกรรมการกองทุนหลักประกันสุขภาพองค์การบริหารส่วนตำบลวัฒนานคร ครั้งที่ 3/2558 เมื่อวันที่ 20 มกราคม 2558 จึงออกระเบียบไว้ดังต่อไปนี้

**หมวด ๑**

**บททั่วไป**

**ส่วนที่ ๑**

**ชื่อ ที่ทำการ บทนิยาม**

**ข้อ ๑** ระเบียบนี้ เรียกกว่า “ระเบียบคณะกรรมการกองทุนหลักประกันสุขภาพองค์การบริหารส่วนตำบลวัฒนานคร เรื่อง การดำเนินงานและการบริหารจัดการกองทุน พ.ศ.๒๕๕๘”

**ข้อ ๒** สำนักงานกองทุนหลักประกันสุขภาพ ตั้งอยู่ ณ สำนักงานองค์การบริหารส่วนตำบลวัฒนานคร เลขที่ ๑๒๗๑ หมู่ 10 ถนนสุวรรณศร ตำบลวัฒนานคร อำเภอวัฒนานคร จังหวัดสระแก้ว

**ข้อ ๓** ระเบียบนี้ให้ใช้บังคับตั้งแต่วันที่ 1 ตุลาคม 2558 เป็นต้นไป

**ข้อ ๔** ให้ประธานกรรมการบริหารกองทุนหลักประกันสุขภาพองค์การบริหารส่วนตำบลวัฒนานคร รักษาการตามระเบียบนี้ และให้มีอำนาจวินิจฉัยชี้ขาดการปฏิบัติตามระเบียบนี้

**ข้อ ๕** ในระเบียบนี้

“องค์การบริหารส่วนตำบล” หมายความว่า องค์การบริหารส่วนตำบลวัฒนานคร

“กองทุนหลักประกันสุขภาพ”หมายความว่า กองทุนหลักประกันสุขภาพองค์การบริหารส่วนตำบลวัฒนานคร

“คณะกรรมการ” หมายความว่า คณะกรรมการกองทุนหลักประกันสุขภาพ องค์การบริหารส่วนตำบลวัฒนานคร

“คณะอนุกรรมการ” หมายความว่า คณะบุคคลที่คณะกรรมการแต่งตั้งขึ้นตามระเบียบนี้ เพื่อช่วยเหลือการดำเนินงานของกองทุน แต่ไม่ได้หมายความรวมถึง คณะทำงาน

“คณะทำงาน” หมายความว่า คณะบุคคลที่คณะกรรมการแต่งตั้งขึ้นเพื่อช่วยเหลือการดำเนินงานของกองทุน ในแต่ละโครงการ แผนงาน กิจกรรม

“สถานบริการ” หมายความว่า สถานบริการสาธารณสุขของรัฐ ของเอกชน และของ สภากาชาดไทย หน่วยบริการการประกอบโรคศิลปะสาขาต่าง ๆ และสถานบริการสาธารณสุขอื่นที่ คณะกรรมการหลักประกันสุขภาพแห่งชาติกำหนดเพิ่มเติม

“หน่วยบริการ” หมายความว่า สถานบริการที่ได้ขึ้นทะเบียนไว้ตามพระราชบัญญัติ

หลักประกันสุขภาพแห่งชาติ พ.ศ. ๒๕๔๕

“กลุ่มประชาชน หรือ องค์กรประชาชน” หมายความว่า ประชาชนในเขตองค์การบริหารส่วนตำบลวัฒนานคร ที่มีการรวมตัวกันเป็นกลุ่ม ชมรม สมาคมหรือมูลนิธิ ตั้งแต่ ๕ คนขึ้นไป ที่รวมตัวกันโดยมีวัตถุประสงค์ที่ไม่แสวงหาผลกำไร ทั้งนี้จะเป็นนิติบุคคลหรือไม่ก็ได้

“หน่วยงานสาธารณสุขในพื้นที่” หมายความรวมถึง หน่วยกบริการ สถานบริการหรือหน่วยงานใดแม้ว่าจะตั้งอยู่นอกเขตตำบล แต่มีการจัดบริการสาธารณสุขแก่ประชาชนในเขตตำบลวัฒนานคร ด้วย

“เงินอุดหนุน” หมายความว่า เงินที่จ่ายให้กับหน่วยบริการนอกสังกัดองค์การบริหารส่วนตำบลวัฒนานคร เพื่อเป็นค่าใช้จ่ายในการดำเนินกิจกรรมตามโครงการที่ได้รับอนุมัติ ภายใต้ระเบียบ กฎหมายของ หน่วยบริการนั้น ๆ

“พัสดุ” หมายความว่า วัสดุ ครุภัณฑ์ ที่ใช้ในการดำเนินโครงการและบริหารจัดการหรือพัฒนากองทุน

“การพัสดุ”หมายความว่า การซื้อ การจ้าง การจัดทำเอง การเช่า การจำหน่ายและการดำเนินการอื่นๆ ตามที่กำหนดไว้ในระเบียบนี้

“ทรัพย์สินของกองทุน” หมายความว่า วัสดุ ครุภัณฑ์ หรือพัสดุประเภทอื่นๆ อันเป็นทรัพย์สินของกองทุน

**ส่วนที่ ๒**

**วัตถุประสงค์การจัดตั้งกองทุน การบริหาร และ สมาชิกกองทุน**

**ข้อ ๖** วัตถุประสงค์ของการจัดตั้งกองทุนหลักประกันสุขภาพ

(๑) เพื่อสนับสนุนและส่งเสริมการจัดบริการสาธารณสุขของหน่วยบริการ หรือสถานบริการ หรือหน่วยงานสาธารณสุข หรือหน่วยงานอื่น ในพื้นที่ตำบลวัฒนานคร โดยเน้นเรื่องการสร้างเสริมสุขภาพ การป้องกันโรค การฟื้นฟูสมรรถภาพ และการรักษาพยาบาลระดับปฐมภูมิเชิงรุก ที่จำเป็นต่อการดำรงชีวิตเพื่อให้กลุ่มแม่และเด็ก กลุ่มผู้สูงอายุ กลุ่มผู้พิการ กลุ่มผู้ประกอบอาชีพที่มีความเสี่ยง และกลุ่มผู้ป่วยโรคเรื้อรัง สามารถเข้าถึงการบริการสาธารณสุขได้อย่างทั่วถึงและมีประสิทธิภาพมากขึ้น

สนับสนุนและส่งเสริมให้กลุ่มหรือองค์กรประชาชนได้ดำเนินงานตามแผนงานโครงการหรือกลุ่มกิจกรรมเพื่อสร้างเสริมสุขภาพการป้องกันโรคให้แก่สมาชิกหรือประชาชนในพื้นที่ตำบลวัฒนานครในกรณีมีความจำเป็นต้องจัดซื้อวัสดุที่มีลักษณะเป็นครุภัณฑ์ให้สนับสนุนได้ในวงเงินไม่เกิน 5,000 บาท ต่อโครงการ วัสดุที่มีลักษณะเป็นครุภัณฑ์ที่จัดหาได้ให้อยู่ในความดูแลและบำรุงรักษาของกลุ่มหรือองค์กรประชาชนหรือหน่วยงานอื่นที่ได้รับการสนับสนุน นั้นๆ

(๒) เพื่อส่งเสริมกระบวนการมีส่วนร่วมและความต้องการของประชาชนในเขตตำบลวัฒนานคร ในการดำเนินกิจกรรมที่เกี่ยวกับการสาธารณสุขในพื้นที่

(3) เพื่อสนับสนุนและส่งเสริมกิจกรรมการสร้างเสริมสุขภาพ การป้องกันโรค การฟื้นฟูสมรรถภาพ และการรักษาพยาบาลระดับปฐมภูมิเชิงรุก แก่ศูนย์พัฒนาเด็กเล็กหรือศูนย์อื่นที่ดำเนินกิจกรรมเกี่ยวกับการพัฒนาเด็กเล็กในชุมชน หรือศูนย์พัฒนาและฟื้นฟูคุณภาพชีวิตผู้สูงอายุและคนพิการ หรือศูนย์อื่นที่ดำเนินกิจกรรมเกี่ยวกับการพัฒนาและฟื้นฟูคุณภาพชีวิตผู้สูงอายุและคนพิการ เป็นเงินไม่น้อยกว่าร้อยละ ๑๕ ของรายรับของกองทุนหลักประกันสุขภาพในแต่ละปีงบประมาณนั้น

(4) ค่าใช้จ่ายในการบริหารหรือพัฒนากองทุน ทั้งนี้ ต้องไม่เกินร้อยละ ๑๕ ของเงินรายรับของกองทุนหลักประกันสุขภาพในปีงบประมาณนั้น และกรณีมีความจำเป็นต้องจ่ายเพื่อซื้อครุภัณฑ์ที่เกี่ยวข้องโดยตรงครุภัณฑ์นั้นต้องมีราคาไม่เกิน 20,000 ต่อหน่วย โดยการจัดซื้อจัดจ้างตามระเบียบขององค์กรปกครองส่วนท้องถิ่น โดยอนุโลม และครุภัณฑ์ที่จัดหาให้อยู่ในความดูแลรักษาขององค์การบริหารส่วนตำบลวัฒนานคร

(5) เพื่อสนับสนุนและส่งเสริมกิจกรรมในการป้องกันและแก้ไขปัญหาด้านการสาธารณสุขได้ตามความจำเป็น เหมาะสม และทันต่อสถานการณ์ ในกรณีเกิดโรคระบาดหรือภัยพิบัติ

(6) เพื่อสนับสนุน ดำเนินการ หรือส่งเสริมกิจกรรมอื่นตามที่คณะกรรมการกองทุนหลักประกันสุขภาพแห่งชาติกำหนด

**ข้อ ๗** ให้องค์การบริหารส่วนตำบลวัฒนานคร เป็นผู้ดำเนินงานและบริหารจัดการกองทุนหลักประกันสุขภาพภายใต้ความเห็นชอบของคณะกรรมการกองทุน ตามหลักเกณฑ์ของประกาศและมติของคณะกรรมการหลักประกันสุขภาพแห่งชาติกำหนด

**ข้อ ๘** สมาชิกกองทุนหลักประกันสุขภาพององค์การบริหารส่วนตำบลวัฒนานคร ต้องมีคุณสมบัติดังต่อไปนี้

(๑) มีชื่อในทะเบียนบ้าน ในเขตองค์การบริหารส่วนตำบลวัฒนานคร

(๒) เป็นผู้มีความพร้อมที่จะปฏิบัติตามระเบียบกองทุนหลักประกันสุขภาพองค์การบริหารส่วนตำบลวัฒนานคร

**หมวด ๒**

**คณะกรรมการ**

**ส่วนที่ ๑**

**คณะกรรมการกองทุน**

**ข้อ ๙** คณะกรรมการกองทุนหลักประกันสุขภาพองค์การบริหารส่วนตำบลวัฒนานคร ประกอบด้วย

(๑) นายกองค์การบริหารส่วนตำบลวัฒนานคร เป็นประธานกรรมการ

(๒) ผู้ทรงคุณวุฒิในพื้นที่ จำนวน ๒ คน เป็นรองประธานกรรมการ

(๓) สมาชิกสภาองค์การบริหารส่วนตำบล เป็นกรรมการ

วัฒนานครที่สภามอบหมายจำนวน ๒ คน

(๔) หัวหน้าหน่วยบริการปฐมภูมิในพื้นที่ เป็นกรรมการ

หรือผู้แทนจากโรงพยาบาลวัฒนานคร

(๕) อาสาสมัครสาธารณสุขประจำหมู่บ้านในพื้นที่ เป็นกรรมการ

ที่คัดเลือกกันเองจำนวน ๒ คน

(๖) ผู้แทนหมู่บ้านหรือชุมชนที่ประชาชนในหมู่บ้าน เป็นกรรมการ

หรือชุมชนคัดเลือกกันเอง จำนวนไม่เกิน ๕ คน

(๗) ผู้แทนศูนย์ประสานงานหลักประกันสุขภาพประชาชน เป็นกรรมการ

หรือหน่วยรับเรื่องร้องเรียนอิสระในพื้นที่

จำนวน ๑ คน (ถ้ามี)

(๘) ปลัดองค์การบริหารส่วนตำบลวัฒนานคร เป็นกรรมการและเลขานุการ

หรือเจ้าหน้าที่อื่นที่นายกองค์การบริหาร

ส่วนตำบลวัฒนานครมอบหมาย

(๙) ผู้อำนวยการหรือหัวหน้า เป็นกรรมการและผู้ช่วยเลขานุการ

กองสาธารณสุข หรือเจ้าหน้าที่อื่น

ที่นายกองค์การบริหารส่วนตำบล

วัฒนานครมอบหมาย

ให้สาธารณสุขอำเภอวัฒนานคร และผู้อำนวยการโรงพยาบาลวัฒนานครเป็นที่ปรึกษาคณะกรรมการกองทุน

การคัดเลือกคณะกรรมการตาม (๕) และ (๖) ต้องจัดให้มีการประชุมเพื่อให้บุคคลแต่ละกลุ่มได้คัดเลือกกันเองอย่างเปิดเผยและมีส่วนร่วมของประชาชนในพื้นที่โดยการเสนอชื่อในที่ประชุมแล้วลงคะแนนโดยการยกมือโหวต ให้ผู้ที่ได้รับเสียงโหวตมากที่สุดเป็นผู้ได้รับเลือก เรียงตามลำดับคะแนนเสียงจนครบจำนวน หากมีคะแนนเสียงเท่ากันให้ทำการโหวตใหม่เฉพาะผู้ที่ได้รับคะแนนเสียงเท่ากัน จนกว่าจะได้ผู้รับเลือกเป็นคณะกรรมการ

ให้คณะกรรมการตาม (๑) และ (๓)-(๙) ประชุมคัดเลือกกรรมการตาม (๒) จำนวน ๒ คน จากผู้ทรงคุณวุฒิในพื้นที่ โดยให้คนหนึ่งเป็นรองประธานกรรมการคนที่หนึ่ง และอีกคนหนึ่งเป็นรองประธานกรรมการคนที่สอง

ให้องค์การบริหารส่วนตำบลวัฒนานครแจ้งรายชื่อผู้ได้รับเลือกเป็นกรรมการพร้อมบันทึกรายงานการประชุมการคัดเลือก ให้สำนักงานหลักประกันสุขภาพแห่งชาติ หรือสำนักงานเขต และออกคำสั่งแต่งตั้งคณะกรรมการกองทุนต่อไป

**ข้อ ๑0** ให้คณะกรรมการที่มาจากการคัดเลือกตามข้อ 9 (2) (5) (6) และ (7) มีวาระอยู่ในตำแหน่งคราวละ ๔ ปี ส่วนกรณีตามข้อ 9 (4) ให้ถือว่าหัวหน้าโรงพยาบาลวัฒนานครหรือตัวแทนเป็นกรรมการโดยตำแหน่ง

เมื่อกรรมการตามวรรคหนึ่งอยู่ในตำแหน่งครบวาระแล้ว แต่ยังมิได้แต่งตั้งกรรมการขึ้นมาใหม่ ให้กรรมการที่ครบวาระนั้น อยู่ในตำแหน่งต่อไปจนกว่ากรรมการที่ได้รับการแต่งตั้งใหม่เข้ามารับหน้าที่ ทั้งนี้ต้องไม่เกิน 60 วัน

ในกรณีที่กรรมการตามวรรคหนึ่ง พ้นจากตำแหน่งก่อนครบวาระ ให้ดำเนินการคัดเลือกกรรมการประเภทเดียวกันแทน ทั้งนี้ให้ผู้ได้รับการคัดเลือกอยู่ในตำแหน่งเท่ากับวาระที่เหลือของบุคคลซึ่งตนแทน

การคัดเลือกกรรมการตามข้อนี้ให้ดำเนินตามวิธีการในข้อ ๙ วรรคสามหรือวรรคสี่ โดยอนุโลม

**ข้อ ๑๑** คณะกรรมการกองทุนมีอำนาจหน้าที่ ดังนี้

(๑) พิจารณาอนุมัติแผนงาน โครงการ กิจกรรม ให้เป็นไปตามวัตถุประสงค์ของกองทุน และตามระเบียบ กฎหมาย

(๒) ออกระเบียบกองทุนหลักประกันสุขภาพองค์การบริหารส่วนตำบลวัฒนานคร และระเบียบว่าด้วยค่าตอบแทนคณะกรรมการหรือคณะทำงานหรือผู้ดำเนินงาน เท่าที่ไม่ขัดหรือแย้งกับประกาศคณะกรรมการหลักประกันสุขภาพแห่งชาติ และหลักเกณฑ์หรืออัตราที่คณะกรรมการหลักประกันสุขภาพแห่งชาติกำหนด

(๓) ควบคุมและกำกับดูแลการรับเงิน การจ่ายเงิน การเก็บรักรักษาเงินและการจัดทำบัญชีเงินหรือทรัพย์สินของกองทุน ตามหลักเกณฑ์ที่คณะกรรมการหลักประกันสุขภาพแห่งชาติกำหนด

(๔) กำกับดูแลให้หน่วยงานหรือกลุ่มหรือองค์กรที่ผู้ที่ได้รับอนุมัติตามข้อ ๖ ให้เป็นไปตามแผนงาน โครงการที่คณะกรรมการอนุมัติ และตามหลักเกณฑ์ที่คณะกรรมการหลักประกันสุขภาพแห่งชาติกำหนด

(๕) สนับสนุนให้ประชาชนกลุ่มเป้าหมายต่างๆ ในพื้นที่สามารถเข้าถึงบริการสาธารณสุขทั้งที่บ้านและในชุมชน หรือหน่วยบริการ ได้อย่างทั่วถึงและมีประสิทธิภาพ

(๖) ให้คำแนะนำในการจัดทำข้อมูลและแผนการดำเนินงานที่เกี่ยวข้องกับปัญหาสาธารณสุขของกลุ่มเป้าหมาย หน่วยงานบริการที่เกี่ยวข้อง

(๗) พิจารณาให้ความเห็นชอบการจัดทำผลสรุปการดำเนินงาน รายงานการรับจ่าย และเงินคงเหลือของกองทุน เมื่อสิ้นปีงบประมาณ ให้สำนักงานสาขาจังหวัด สำนักงานเขต สำนักงานหลักประกันสุขภาพแห่งชาติ และสำนักงานตรวจเงินแผ่นดิน ภายในเดือนธันวาคมของทุกปี

(๘) แต่งตั้งคณะอนุกรรมการหรือคณะทำงาน เพื่อดำเนินงานที่เกี่ยวข้องได้ตามความจำเป็น และให้คณะอนุกรรมการหรือคณะทำงาน ได้รับค่าตอบแทนการประชุมหรือค่าใช้จ่ายอื่นที่จำเป็น

**ข้อ ๑๒** กรรมการที่มาจากการคัดเลือกตามข้อ ๙ (๒) (๔) (๕) (๖) และ (๗) นอกจากการพ้นจากตำแหน่งตามวาระแล้ว ให้พ้นจากตำแหน่ง ในกรณีดังต่อไปนี้

(๑) ตาย

(๒) ลาออก

(๓) ย้ายไปดำรงตำแหน่งหรือประกอบวิชาชีพหรืออาชีพอื่น

(๔) เป็นคนไร้ความสามารถหรือเสมือนไร้ความสามารถ

(๕) เป็นบุคคลล้มละลาย

**ข้อ ๑๓** ให้ประธานกรรมการกองทุนหลักประกันสุขภาพ มีหน้าที่ดำเนินการเรียกประชุมและดำเนินกิจการอื่นให้เป็นไปด้วยความเรียบร้อย และอย่างต่อเนื่อง อย่างน้อยปีละ ๔ ครั้ง หรือตามความเหมาะสม

ในกรณีที่ประธานกรรมการกองทุนหลักประกันสุขภาพองค์การบริหารส่วนตำบลวัฒนานคร ไม่สามารถปฏิบัติหน้าที่ได้ ให้รองประธานกรรมการตามลำดับทำหน้าที่ประธานในที่ประชุม แต่หากไม่มีประธานกรรมการ ให้ปลัดองค์การบริหารส่วนตำบลวัฒนานครปฏิบัติหน้าที่แทนนายกองค์การบริหารส่วนตำบลวัฒนานคร ปฏิบัติหน้าที่เป็นประธานกรรมการแทน

ในการประชุมคณะกรรมการต้องมีคณะกรรมการมาประชุมไม่น้อยกว่ากึ่งหนึ่งของกรรมการทั้งหมด ในการลงมติ ให้ถือเสียงข้างมาก หากมีคะแนนเสียงเท่ากันให้ประธานเป็นผู้มีสิทธิออกเสียงเพิ่มอีกหนึ่งเสียงเป็นเสียงชี้ขาด

กรณีกรรมการผู้ใดในคณะกรรมการกองทุน เป็นผู้เสนอและดำเนินการแผนงาน โครงการหรือกิจกรรม ให้คณะกรรมการผู้นั้นชี้แจงต่อที่ประชุม แต่ไม่มีสิทธิออกเสียงอนุมัติ

ที่ปรึกษาคณะกรรมการกองทุนมีสิทธิเข้าประชุม แต่ไม่มีสิทธิออกเสียง

**ส่วนที่ ๒**

**คณะอนุกรรมการ คณะทำงาน**

**ข้อ ๑๔** เพื่อประสิทธิภาพในการดำเนินงานคณะกรรมการอาจแต่งตั้งคณะอนุกรรมการประกอบด้วย

(๑) บุคคลที่คณะกรรมการกองทุนหลักประกันสุขภาพ เป็นประธานอนุกรรมการ

มอบหมาย

(๒) เจ้าหน้าที่องค์การบริหารส่วนตำบลวัฒนานครที่เกี่ยวข้อง เป็นกรรมการ

กับการดำเนินงานของกองทุนฯ จำนวนไม่เกิน ๕ คน

(3) ตัวแทนจากชุมชุน จำนวนไม่น้อยกว่า 2 คน เป็นกรรมการ

(4) เจ้าหน้าที่องค์การบริหารส่วนตำบล เป็นกรรมการและเลขานุการ

วัฒนานครจำนวน ๑ คน

ทั้งนี้จำนวนและบุคคลซึ่งคณะกรรมการแต่งตั้งเป็นคณะอนุกรรมการตามวรรคหนึ่ง ให้เป็นไปตามความจำเป็นและเหมาะสม

ให้คณะอนุกรรมการมีหน้าที่ ตามที่คณะกรรมการกองทุนมอบหมายตามประกาศนี้

**ข้อ ๑๕** ในการดำเนินงานตามแผนงาน โครงการ หรือกิจกรรม คณะกรรมการอาจแต่งตั้งคณะทำงานได้ตามความเหมาะสมตามแผนงาน โครงการ หรือกิจกรรม โดยที่มีตัวแทนจากชุมชนเข้าร่วมเป็นคณะทำงานที่คณะกรรมการอนุมัติ

**ส่วนที่ ๓**

**ค่าตอบแทนกรรมการ อนุกรรมการ คณะดำเนินงานกองทุน**

**ข้อ ๑๖** อัตราค่าใช้จ่ายในการเดินทาง ค่าตอบแทนของกรรมการ อนุกรรมการและคณะทำงาน

(1) ค่าตอบแทนในการประชุมของกรรมการ ที่ปรึกษา ให้จ่ายได้ไม่เกินครั้งละ 400 บาทต่อคน เดือนหนึ่งไม่เกิน 800 บาท

(2) ค่าตอบแทนในการประชุมของอนุกรรมการ ไม่เกินครั้งละ 300 บาทต่อคน เดือนหนึ่งไม่เกิน 600 บาท

(3) ค่าตอบแทน คณะทำงานไม่เกินครั้งละ 200 บาทต่อคน เดือนหนึ่งไม่เกิน 400 บาท

(4) ค่าใช้จ่ายในการเดินทาง ได้แก่ ค่าเบี้ยเลี้ยง ค่าที่พัก ค่าพาหนะเดินทางสำหรับกรรมการ ที่ปรึกษา อนุกรรมการหรือคณะทำงาน และเจ้าหน้าที่ของหน่วยงานของรัฐ รวมทั้งพนักงานจ้างเหมา (ชั่วคราว)ของกองทุน ให้เบิกจ่ายตามระเบียบกระทรวงมหาดไทยว่าด้วยการเดินทางไปราชการของเจ้าหน้าที่ท้องถิ่น

(5) ค่าใช้จ่ายตาม (๑) - (4) เมื่อรวมกับค่าใช้จ่ายอื่นเพื่อบริหารหรือการพัฒนางานของกองทุน ต้องไม่เกินร้อยละ 15 ของเงินรายรับของกองทุนในปีงบประมาณนั้น

**ข้อ 17** อัตราค่าตอบแทนผู้ดำเนินงานตามแผนงาน โครงการ หรือกิจกรรม ที่ได้อนุมัติจากคณะกรรมการกองทุน หากเป็นการปฏิบัติงานที่มีความจำเป็นเพื่อให้บรรลุวัตถุประสงค์ ให้จ่ายได้ไม่เกินกว่าที่กำหนดในแผนงานโครงการ หรือกิจกรรม ที่ได้อนุมัติ

**หมวด 3**

**เงินและทรัพย์สินกองทุนหลักประกันสุขภาพ**

**ส่วนที่ ๑**

**เงินกองทุนหลักประกันสุขภาพ**

**ข้อ 18** เงินของกองทุนหลักประกันสุขภาพ ประกอบด้วย

(๑) เงินที่ได้รับการจัดสรรแต่ละปีจากกองทุนหลักประกันสุขภาพแห่งชาติ ตามที่คณะกรรมการกองทุนหลักประกันสุขภาพแห่งชาติกำหนด

(๒) เงินสมทบจากเงินอุดหนุนหรืองบประมาณที่ได้รับจากองค์การบริหารส่วนตำบลวัฒนานคร ตามที่คณะกรรมการหลักประกันสุขภาพแห่งชาติกำหนด

(๓) เงินสมทบจากชุมชนหรือกองทุนชุมชนอื่น

(๔) รายได้อื่นๆหรือทรัพย์สินที่ได้รับมาในกิจการของกองทุน

**ส่วนที่ ๒**

**การรับเงิน**

**ข้อ 19** การรับเงินเข้ากองทุน ให้รับเป็นเงินสด เช็ค ตั๋วแลกเงิน หรือธนาณัติก็ได้ และให้ออกใบเสร็จรับเงินในนามกองทุน ตามแบบที่กำหนด ให้แก่ผู้ชำระทุกครั้งเว้นแต่ได้รับจัดสรรแต่ละปี ตามข้อ 18 (๑) และ (๒) โดยให้ใช้หลักฐานการโอนเงินผ่านทางธนาคารไว้เป็นหลักฐานอ้างอิงในการบันทึกบัญชีรายรับด้วย

**ข้อ 20** บรรดาเงินรายรับของกองทุนหลักประกันสุขภาพ ให้นำส่งเข้าบัญชีกองทุน ตามหมวดว่าด้วยการเก็บรักษาเงิน

เงินสดที่กองทุนรับไว้ ให้นำฝากเข้าบัญชีภายในวันที่รับเงิน หากไม่สามารถนำเงินดังกล่าวฝากเข้าบัญชีได้ทัน ให้พนักงานส่วนท้องถิ่นที่ได้รับมอบหมาย จากนายกองค์การบริหารส่วนตำบลวัฒนานคร นำเงินสดดังกล่าวเก็บรวมไว้ในซองหรือหีบห่อ ให้ระบุว่าเงินกองทุน จำนวนเงิน ปิดผนึก ลงลายมือชื่อผู้รับผิดชอบ และนำฝากตู้นิรภัยหรือสถานเก็บรักษาขององค์การบริหารส่วนตำบลวัฒนานคร แล้วให้นำฝากเข้าบัญชีในวันทำการถัดไป

**ข้อ 21** ให้องค์การบริหารส่วนตำบลวัฒนานคร ดำเนินการสบทบเงินเข้ากองทุนโดยเร็วเมื่อต้นปีงบประมาณ เว้นแต่มีความจำเป็น ให้สมทบได้ไม่เกินปีงบประมาณที่สำนักงานหลักประกันสุขภาพจ่ายเงินสนับสนุน

**ส่วนที่ ๓**

**การเก็บรักษาเงิน**

**ข้อ ๒๒** ให้คณะกรรมการเปิดบัญชีเงินฝากกับธนาคารเพื่อการเกษตร (ธ.ก.ส.) ประเภทบัญชีเงินฝาก “ออมทรัพย์” ชื่อบัญชี “ระบบหลักประกันสุขภาพองค์การบริหารส่วนตำบลวัฒนานคร” แยกจากบัญชีทั่วไปขององค์การบริหารส่วนตำบลวัฒนานคร

**ข้อ ๒๓** การเปิดบัญชีเงินฝาก ให้คณะกรรมการมอบหมายให้ประธานกรรมการและเลขานุการ และกรรมการอื่นอีกจำนวน ๒ คน เป็นผู้มีอำนาจลงนามร่วมกันในการเปิดบัญชีและสั่งจ่ายเงินจากบัญชี โดยเงื่อนไขการสั่งจ่ายจากบัญชี ให้เป็นไปตามวิธีการสั่งจ่ายเงินเงินกองทุนหลักประกันสุขภาพ

**ส่วนที่ ๔**

**การเบิกจ่ายเงิน**

**ข้อ ๒๓** เงินกองทุนหลักประกันสุขภาพ ให้จ่ายเพื่อสนับสนุน และส่งเสริมจัดการบริการสาธารณสุขของหน่วยบริการ สถานบริการหรือหน่วยงานสาธารณสุขในพื้นที่ตำบลวัฒนานคร ตามวัตถุประสงค์ของการจัดตั้งกองทุน ทั้งนี้ต้องเป็นไปตาม กฎหมาย ระเบียบ ข้อบังคับ หนังสือสั่งการ และหลักเกณฑ์ที่คณะกรรมการหลักหลักประกันสุขภาพแห่งชาติ กำหนด

**ข้อ ๒๕** การจ่ายเงินกองทุนหลักประกันสุขภาพองค์การบริหารส่วนตำบลวัฒนานคร

ให้นายกองค์การบริหารส่วนตำบลวัฒนานครเป็นผู้สั่งจ่ายเงินกองทุนหลักประกันสุขภาพตามวัตถุประสงค์ของกองทุน ภายใต้แผนงาน โครงการ หรือกิจกรรมที่คณะกรรมการอนุมัติ

**ข้อ ๒๖** วิธีการจ่ายเงินกองทุนหลักประกันสุขภาพ ให้จ่ายได้ ดังนี้

(๑) จ่ายเป็นเช็คขีดคร่อมหรือตั๋วแลกเงินหรือธนาณัติ

(๒) จ่ายทางธนาคารหรือทางอื่นตามที่คณะกรรมการกำหนด

(๓) กรณีที่มีความจำเป็นต้องจ่ายเป็นเงินสด ให้จ่ายได้ไม่เกิน ๕,๐๐๐ บาท (ห้าพันบาท) โดยให้พนักงานส่วนท้องถิ่นที่นายกองค์การบริหารส่วนตำบลวัฒนานครมอบหมายเป็นผู้ทำการเบิกจ่าย หรือออกเช็คสั่งจ่ายในนามของพนักงานส่วนตำบลวัฒนานครที่ได้รับมอบหมาย โดยขีดฆ่าคำว่า “หรือตามคำสั่ง” “หรือผู้ถือ”ออก และจ่ายให้แก่ผู้มีสิทธิรับเงินในวันเดียวกัน หรือภายในวันทำการถัดไป

**ข้อ 27** ให้นายกองค์การบริหารส่วนตำบลวัฒนานครหรือปลัดองค์การบริหารส่วนตำบลวัฒนานคร คนใดคนหนึ่ง ลงนามร่วมกับพนักงานส่วนส่วนตำบลวัฒนานคร คนใดคนหนึ่งที่นายกองค์การบริหารส่วนตำบลวัฒนานครมอบหมายไว้สองคน รวมเป็นผู้ลงนามสองคน เป็นผู้เบิกจ่ายเงินจากบัญชีกองทุน ตามแผนงาน โครงการ กิจกรรมที่ได้รับอนุมัติจากคณะกรรมการกองทุน

**ข้อ 28** การจ่ายให้ผู้มีสิทธิรับเงินที่เป็นหน่วยบริการ สถานบริการ หน่วยงานสาธารณสุข หรือ หน่วยงานอื่น ให้หัวหน้าของหน่วยบริการ สถานบริการ หน่วยงานสาธารณสุข หรือหน่วยงานอื่นนั้นเป็นผู้รับเงิน หากไม่สามารถมารับเงินได้ด้วยตนเอง จะมอบอำนาจให้ผู้อื่นเป็นผู้รับเงินแทน ก็ให้กระทำได้ ทั้งนี้ ต้องมีหนังสือมอบอำนาจที่ชัดเจน

**ข้อ 29** การจ่ายให้ผู้มีสิทธิรับเงินที่เป็นกลุ่มหรือองค์กรประชาชน ให้ผู้แทนที่ได้รับมอบหมายจากกลุ่มหรือองค์กรประชาชน ไม่น้อยกว่า ๒ คน เป็นผู้รับเงิน

**ข้อ 30** การจ่ายเงินกองทุนหลักประกันสุขภาพ ต้องมีหลักฐานการจ่ายเป็นใบเสร็จรับเงิน ใบสำคัญรับเงินตามแบบที่สำนักงานหลักประกันสุขภาพแห่งชาติกำหนด หรือหลักฐานการนำเงินเข้าบัญชีเงินฝากที่ธนาคารของผู้มีสิทธิรับเงินหรือหลักฐานการรับเงินอย่างอื่นตามที่คณะกรรมการกองทุนกำหนด เพื่อเก็บไว้ให้ตรวจสอบ

**ส่วนที่ ๕**

**ทรัพย์สินกองทุหลักประกันสุขภาพ**

**ข้อ ๓๑** ทรัพย์สินของกองทุนอาจได้มาจากแหล่งต่างๆ ตามวัตถุประสงค์หรือเงื่อนไขเพื่อให้เป็นทรัพย์สินกองทุนหลักประกันสุขภาพและ

(๑) กองทุนหลักประกันสุขภาพจัดซื้อจัดจ้าง

(๒) ทรัพย์สินที่มีผู้บริจาคหรืออุทิศให้

(๓) รับโอนจากหน่วยงานอื่น

**ข้อ ๓๒** คณะกรรมการกองทุนมีหน้าที่ควบคุมดูแลรักษาทรัพย์สิน รวมทั้งกำหนดวิธีการจัดการเกี่ยวกับทรัพย์สิน ไม่ว่าจะเป็นการให้ยืม ให้เช่า การจำหน่าย หรือการบำรุงรักษาซ่อมแซม หรือดำเนินการใดๆเกี่ยวกับทรัพย์สินของกองทุนหลักประกันสุขภาพ

คณะกรรมการกองทุนอาจแต่งตั้งบุคคลหรือคณะทำงานในการช่วยเหลือคณะกรรมการในการควบคุมดูแลรักษาทรัพย์สินตามวรรคหนึ่งก็ได้

**ข้อ ๓๓** เมื่อกองทุนหลักประกันสุขภาพได้รับทรัพย์สินแล้ว ให้ดำเนินการ

(๑) ให้จัดทำทะเบียนควบคุมทรัพย์สินตามรูปแบบของทางราชการกำหนด

(๒) เก็บรักษาทรัพย์สินให้เป็นระเบียบเรียบร้อย ถูกต้องครบถ้วน และปลอดภัย ตามทะเบียนควบคุม

(๓) ให้มีการตรวจสอบทรัพย์สินของกองทุนหลักประกันสุขภาพว่าอยู่ในสภาพอย่างไร มีความชำรุดบกพร่อง เสียหาย หรือเสื่อมสภาพ พร้อมใช้งานหรือไม่ ภายในเดือนกันยายนของทุกปี และรายงานผลการตรวจสอบให้คณะกรรมการกองทุนทราบในการประชุมครั้งแรกของปีงบประมาณถัดไป

**ข้อ ๓๔** กรณีหากพบว่ามีทรัพย์สินใดสูญหาย หรือได้รับความเสียหายให้ผู้พบเห็นความเสียหายหรือสูญหายไปรายงานผู้บังคับบัญชาและประธานกรรมการกองทุนโดยพลัน

หากทรัพย์สินของกองทุนหลักประกันสุขภาพชำรุดบกพร่อง เสียหาย หรือเสื่อมสภาพไปเพราะเหตุจากการใช้งานตามปกติหรือเสื่อมสภาพเพราะอายุการใช้ ให้คณะกรรมการพิจารณาจำหน่ายทรัพย์สินนั้นก็ได้

ถ้าความเสียหายเกิดขึ้นเพราะความประมาทเลินเล่ออย่างร้ายแรงของผู้ที่คณะกรรมการมอบหมายตามข้อ ๓๒ วรรคสอง หรือจากบุคคลภายนอกที่ได้ทำให้เกิดความเสียหายหรือเสื่อมราคาต่อทรัพย์สินของกองทุน กรณีดังกล่าวให้คณะกรรมการดำเนินการตามกฎหมายว่าด้วยการนั้นๆ

**ข้อ ๓๕** ทรัพย์สินของกองทุนหลักประกันสุขภาพอาจนำออกให้หน่วยงานหรือบุคคลภายนอกยืมหรือเช่าได้โดยได้รับความเห็นชอบจากคณะกรรมการ

**ข้อ ๓6** การให้ยืมหรือการเช่าทรัพย์สินของกองทุนอาจกระทำได้โดยการตกลงเป็นข้อตกลงเป็นหนังสือเป็นครั้งคราวไป โดยอย่างน้อยต้องกำหนด

(๑) วิธีการยื่นคำขอ โดยระบุวัตถุประสงค์ในการขอยืมหรือเช่าทรัพย์สินนั้น

(๒) ระยะเวลาการยืมหรือเช่าและส่งทรัพย์สินคืนกองทุนหลักประกันสุขภาพภายในกำหนด

(๓) การดูแลรักษาทรัพย์สินของบุคคลที่ยืมหรือเช่าทรัพย์สินนั้น

(๔) ค่าเช่าหรือค่าบำรุงกองทุน(ถ้ามี)

(๕) ข้อกำหนดเกี่ยวกับความชำรุดบกพร่อง หรือเสียหายเกิดกับทรัพย์สินที่ให้ยืมหรือเช่านั้น

**ส่วนที่ 6**

**การจัดทำบัญชีและรายงานกองทุนหลักประกันสุขภาพ**

**ข้อ 37** การจัดทำบัญชีและรายงานของกองทุนหลักประกันสุขภาพ

(๑) การบันทึกบัญชี ให้บันทึกตามระบบบัญชีขององค์การบริหารส่วนตำบลวัฒนานคร แต่ให้แยกระบบบัญชีกองทุนหลักประกันสุขภาพออกจากระบบบัญชีปกติเป็นอีกชุดหนึ่งต่างหาก

(๒) รอบระยะเวลาบัญชี ให้ถือตามปีงบประมาณและ การเริ่มระบบบัญชีให้เริ่ม ณ วันที่ได้รับเงินจากกองทุนหลักประกันสุขภาพแห่งชาติหรือได้รับเงินจากองค์การบริหารส่วนตำบลวัฒนานคร

(๓) องค์การบริหารส่วนตำบลวัฒนานครต้องจัดทำสรุปผลการดำเนินงาน รายงานการรับจ่าย และเงินคงเหลือประจำเดือน ด้วยระบบอิเลคโทรนิคสารสนเทศ หรือระบบอื่น และจัดส่งรายการรับจ่ายและเงินคงเหลือของกองทุนหลักประกันสุขภาพที่ผ่านความเห็นชอบจากคณะกรรมการกองทุนแล้วให้สำนักงานหลักประกันสุขภาพแห่งชาติสาขาเขต ๖ ระยอง ทุกไตรมาส โดยจัดส่งภายใน ๓0 วัน นับแต่สิ้นไตรมาส ตามแบบที่สำนักงานหลักประกันสุขภาพแห่งชาติกำหนด เพื่อให้สำนักงานหลักประกันสุขภาพแห่งชาติสาขาเขต ๖ ระยอง จะได้ส่งสำเนารายไตรมาสให้สำนักงานหลักประกันสุขภาพแห่งชาติ สำนักงานหลักประกันสุขภาพแห่งชาติสาขาจังหวัดสระแก้ว สำนักงานส่งเสริมการปกครองท้องถิ่นจังหวัดสระแก้ว และสำนักงานตรวจเงินแผ่นดินจังหวัดสระแก้วภายในเดือนธันวาคมของทุกปี ต่อไป

**ข้อ 38** คณะกรรมการอาจมอบหมายให้พนักงานส่วนตำบล คนใดคนหนึ่ง หรือแต่งตั้งคณะอนุกรรมการ เพื่อ

(๑) จัดทำบันทึกบัญชีตามข้อ 3๗ (๑)

(๒) นำเสนอรายงานสรุปผลการดำเนินงาน รายงาน การรับจ่าย และเงินคงเหลือตามข้อ ๓๗ (๓) ตามแบบที่สำนักงานหลักประกันสุขภาพแห่งชาติ กำหนด

(๓) ปฏิบัติหน้าที่อื่นตามที่ได้รับมอบหมายจากคณะกรรมการกองทุน

**ส่วนที่ 7**

**การกำกับดูแลให้หน่วยงานกลุ่มหรือองค์กร**

**ข้อ ๓9** กรณีหน่วยบริการ สถานบริการ หน่วยงานสาธารณสุข และหน่วยงานอื่นของรัฐที่ได้รับเงินจากกองทุนหลักประกันสุขภาพ ให้เก็บรักษาและใช้จ่ายได้ตามหลักเกณฑ์ วิธีการ ดังต่อไปนี้

(๑) ถ้าจำนวนเงินตามแผนงานโครงการหรือกิจกรรมที่คณะกรรมการกองทุนอนุมัติ เป็นเงินเกินกว่า ๑๐,๐๐๐ บาท (หนึ่งหมื่นบาท) ให้เปิดบัญชีเงินฝากเป็นการเฉพาะแยกออกจากบัญชีทั่วไป หรือใช้บัญชีทั่วไปของหน่วยบริการ สถานบริการ หน่วยงานสาธารณสุข หรือหน่วยงานอื่นของรัฐ ในนามของหน่วยงานนั้นๆ

(๒) ให้หัวหน้าหน่วยบริการ สถานบริการ หน่วยงานสาธารณสุข หรือหน่วยงานอื่นของรัฐ เป็นผู้อนุมัติเบิกจ่ายเงินในบัญชีตามรายการค่าใช้จ่ายและอัตราที่กำหนดไว้ในแผนงาน โครงการ หรือกิจกรรมที่ได้รับอนุมัติจากคณะกรรมการกองทุน ทั้งนี้ ต้องไม่เกินกว่าอัตราที่กำหนดตามหมวด ๒ ส่วนที่ 3

(๓) กรณีที่มีการจัดซื้อจัดจ้าง ตามแผนงาน โครงการ หรือกิจกรรม ที่มีวงเงินไม่เกิน ๑๐๐,๐๐๐ บาท (หนึ่งแสนบาทถ้วน) ให้กระทำโดยวิธีการตกลงราคาโดยอนุโลม โดยถือราคากลางของทางราชการ เว้นแต่ กรณีมีความจำเป็นให้ใช้ราคาตลาดโดยทั่วไปในขณะที่จัดซื้อจัดจ้าง

(๔) กรณีที่มีการจัดซื้อจัดจ้างที่มีวงเงินเกิน ๑๐๐,๐๐๐ บาท (หนึ่งแสนบาทถ้วน) ให้ถือปฏิบัติตามระเบียบของหน่วยบริการ สถานบริการ หน่วยงานสาธารณสุข หรือหน่วยงานอื่นของรัฐ ที่ได้รับเงินจากกองทุนหลักประกันสุขภาพ โดยอนุโลม

(๕) หน่วยบริการ สถานบริการ หน่วยงานสาธารณสุข หรือหน่วยงานอื่นของรัฐ เก็บหลักฐานการจ่ายเงินจากบัญชีไว้ เพื่อการตรวจสอบ

(๖) เมื่อเสร็จสิ้นโครงการ ให้จัดทำรายงานผลการดำเนินงานตามแผนงาน โครงการ หรือกิจกรรมที่ได้รับอนุมัติ ส่งให้กองทุนหลักประกันสุขภาพ เพื่อให้คณะกรรมการกองทุนรับทราบ และให้องค์กรปกครองส่วนท้องถิ่น เก็บไว้เพื่อการตรวจสอบ

(๗) กรณีที่มีเงินเหลือจากการดำเนินงาน ให้นำเงินที่เหลือส่งคืนกองทุนหลักประกันสุขภาพ

**ข้อ ๔0** กรณีกลุ่มหรือองค์กรประชาชน ได้รับเงินจากกองทุนหลักประกันสุขภาพ ให้ใช้จ่ายเงินตามรายการค่าใช้จ่ายและอัตราที่กำหนดไว้ใน แผนงาน โครงการ หรือกิจกรรมที่ได้รับอนุมัติจากคณะกรรมการกองทุน แต่สำหรับรายการค่าใช้จ่ายดังต่อไปนี้ ให้อยู่ภายใต้กรอบอัตราและเงื่อนไขการดำเนินการ ดังนี้

(๑) ค่าตอบแทนคณะทำงานหรือบุคคลภายนอกที่ดำเนินงานตามแผนงาน โครงการหรือกิจกรรมที่ได้รับอนุมัติจากคณะกรรมการกองทุน ทั้งนี้ไม่เกินอัตราที่กำหนดตามหมวด ๒ ส่วนที่ 3

(๒) ค่าใช้จ่ายในการเดินทาง เช่น เบี้ยเลี้ยง ค่าพาหนะ ค่าที่พัก ให้เบิกจ่ายในอัตราตามระเบียบขององค์กรปกครองส่วนท้องถิ่นโดยอนุโลม และบุคคลที่ได้รับค่าตอบแทนตาม (๑) ไม่มีสิทธิได้รับค่าเบี้ยเลี้ยงตาม (๒)

(๓) การจัดซื้อจัดจ้างตามแผนงาน โครงการ หรือกิจกรรม ให้ถือราคากลางตามระเบียบของทางราชการหรือราคาตลาดโดยทั่วไปในขณะที่จัดซื้อจัดจ้าง

(๔) เมื่อเสร็จสิ้นโครงการ ให้จัดทำรายงานผลการดำเนินงาน และรายงานการจ่ายเงินตามแผนงาน โครงการ หรือกิจกรรมที่ได้รับอนุมัติ ส่งให้กองทุนหลักประกันสุขภาพ เพื่อให้คณะกรรมการกองทุนรับทราบ และให้องค์กรปกครองส่วนท้องถิ่น เก็บไว้เพื่อการตรวจสอบ

กรณีแผนงาน โครงการ หรือกิจกรรม ที่มีการจัดหาวัสดุที่มีลักษณะคล้ายครุภัณฑ์ ที่มีวงเงินไม่เกิน ๕,๐๐๐ บาท (ห้าพันบาท) ให้แนบเอกสารใบเสร็จรับเงินหรือใบสำคัญรับเงินไว้กับรายงานการจ่ายเงินดังกล่าวด้วย

กรณีที่มีเงินเหลือจากการดำเนินงาน ให้นำเงินที่เหลือส่งคืนกองทุนหลักประกันสุขภาพ ต่อไป

ประกาศ ณ วันที่ 20 กันยายน พ.ศ. 2558

ประยูร เรียเต็ม

(นายประยูร เรียเต็ม)

ประธานกรรมการกองทุนหลักประกันสุขภาพ

องค์การบริหารส่วนตำบลวัฒนานคร